กรมการข้าว เร่งสืบสานและพัฒนาพันธุ์ข้าวพื้นเมืองให้คงเป็นมรดกอยู่คู่แผ่นดินไทยตลอดไป
นางสาวนนทิชา วรรณสว่าง รองอธิบดีกรมการข้าว กล่าวว่า กรมการข้าวให้ความสำคัญต่องานการพัฒนาข้าวพันธุ์พื้นเมืองเป็นอย่างมากโดยเฉพาะในพื้นที่ภาคใต้ รวมถึงการพัฒนาศักยภาพการผลิตข้าวพันธุ์พื้นเมือง เพื่อเพิ่มผลผลิตและเพิ่มรายได้ให้แก่เกษตรกรผู้ทำนา อาชีพทำนาปลูกข้าวนั้นมีความผูกพันกับวิถีชีวิตของคนไทยตลอดมาจากอดีตจนปัจจุบันแม้ในช่วงระยะหลังนี้จะมีการนำเทคโนโลยีอันทันสมัยเข้ามาใช้ในด้านการปรับปรุงพันธุ์มากขึ้นแต่ความนิยมบริโภคข้าวพันธุ์พื้นเมืองก็ยังคงอยู่ไม่ได้จางหายไป กรมการข้าว จึงมีนโยบายอย่างชัดเจนว่า ต้องสืบสานและพัฒนาพันธุ์ข้าวพื้นเมืองให้คงเป็นมรดกอยู่คู่แผ่นดินไทยต่อไปตราบนานเท่าที่ภาคการเกษตรยังคงมีบทบาทในฐานะการผลิตอาหาร ซึ่งปัจจัยสำคัญที่กรมการข้าวต้องวิจัยพัฒนาข้าวพันธุ์พื้นเมืองภาคใต้นั้น เนื่องจากภาคใต้เป็นมนต์เสน่ห์ข้าวพันธุ์พื้นเมืองท้องถิ่น มีบทบาทมากตลอดฝั่งอันดามันและอ่าวไทย และมีสายพันธุ์ข้าวพื้นเมืองเฉพาะถิ่นจำนวนมากที่กรมการข้าวต้องเร่งฟื้นฟูให้เป็นสายพันธุ์บริสุทธิ์เพื่อเป็นอัตลักษณ์ประจำถิ่น เน้นย้ำความเป็นปรึกแผ่นของความมั่นคงทางอาหารและสินค้าเกษตรเฉพาะถิ่น ส่งเสริมผลักดันให้เกิดเป็นสินค้าข้าวสิ่งบ่งชี้ทางภูมิศาสตร์ (GI) ต่อไป ซึ่งถือว่าเป็นการประกาศความสำคัญของสายพันธุ์ข้าวพื้นเมืองภาคใต้ให้เกิดการรับรู้โดยทั่วไปด้วย